Diari Oficial de la Generalitat Valenciana


Sumari del DOGV 2770, del 14-06-1996 (1996/838473)

RESOLUCIÓ de 3 de juny de 1996, de la Direcció General d'Ordenació i Innovació Educativa i Política Lingüística, per la qual s'estableixen normes per al càlcul de la nota mitjana en l'expedient acadèmic de l'alumnat que sol·licita l'accés a ensenyaments universitaris des de la Formació Professional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2770

Data del DOGV
:   14-06-1996

Secció del DOGV
:   ALTRES DISPOSICIONS

Número del document
:   1996/838473


Data del document
:   03-06-1996

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIó de 3 de juny de 1996, de la Direcció General d'Ordenació i Innovació Educativa i Política Lingüística, per la qual s'estableixen normes per al càlcul de la nota mitjana en l'expedient acadèmic de l'alumnat que sol·licita l'accés a ensenyaments universitaris des de la Formació Professional.   
Mitjançant la circular informativa de 30 de maig de 1995, l'àrea de Formació Professional de la Conselleria d'Educació i Ciència establia els criteris per a l'obtenció de la nota mitjana dels expedients acadèmics de l'alumnat de Formació Professional de 2n grau que sol·licita accés directe a les Escoles Universitàries. Juntament amb la circular s'enviaren als centres els models de certificació acadèmica necessaris.  
L'esmentada circular reproduïa les normes establertes en la Resolució de la Direcció General d'Ensenyament Superior de 24 de juny de 1993 (BOE del 16.07.93l) per a calcular l'esmentada nota mitjana basant-se en la conversió a escala numèrica de les qualificacions globals qualitatives de l'àrea o àrees específiques.  
La Resolució de 25 d'abril de 1996 (BOE del 07.05.96), de la Direcció General d'Investigació Científica i Ensenyament Superior, estableix noves normes, substituint l'obtenció de la nota mitjana de cada curs mitjançant la mitjana aritmètica de les qualificacions globals de l'àrea o àrees específiques, per la mitjana aritmètica de les qualificacions de les matèries que componen aquelles àrees. D'aquesta manera es reduirà, en gran mesura, el nombre de qualificacions exactament iguals i s'evitaran les discriminacions que pogueren produir-se en la resolució, per part de les comissions d'avaluació, de casos idèntics, a causa de l'aplicació dels procediments establerts fins a aquell moment.  
Per tot això, resolc:  
Primer  
Als efectes de l'accés als ensenyaments universitaris que es determinen, la qualificació final de cadascun dels cursos que componen el 2n grau de Formació Professional, vindrà donada per la mitjana aritmètica de les qualificacions corresponents al conjunt de les matèries de cada curs incloses en les àrees d'Organització de l'Empresa i de Coneixements Tecnològics i Pràctics si es tracta d'especialitats del règim general, o a les de l'àrea d'Ampliació de Coneixements per al cas d'ensenyaments especialitzats, sempre que l'alumnat haja assolit avaluació positiva en les restants àrees.  
La conversió a escala numèrica de les qualificacions de les esmentades matèries, expressades en forma qualitativa, es realitzarà aplicant les equivalències següents:  
Suficient, 5,5  
Bé, 6,5  
Notable, 7,5  
Excel·lent, 9.  
Segon  
La nota mitjana final estarà determinada per la mitjana aritmètica de les qualificacions corresponents a cadascun dels cursos que integren la Formació Professional de 2n grau, obtingudes conforme al procediment de l'apartat anterior, segons el règim en què els esmentats ensenyaments s'hagueren cursat.  
En cap cas no poden ser tingudes en compte les qualificacions obtingudes en el curs d'Ensenyaments Complementaris per a l'accés de primer a segon grau.  
Tercer  
Quan hi haja diversos alumnes amb la mateixa nota mitjana final i als efectes de l'accés als ensenyaments universitaris que es determinen, en què la demanda de places siga superior a l'oferta, es considerarà, per als esmentats alumnes, una segona puntuació. Aquesta puntuació s'obtindrà com a la nota mitjana aritmètica de la totalitat de les matèries que componen les àrees esmentades en l'apartat primer de tots els cursos de Formació Professional de 2n grau, aplicant les mateixes equivalències numèriques previstes en l'esmentat apartat.  
Quart  
Als efectes del càlcul de la nota mitjana no seran computades aquelles assignatures que consten en l'expedient de l'alumnat com a convalidades.  
Cinqué  
Per a l'alumnat que haja cursat mòduls professionals de caràcter experimental de nivell 3, la nota mitjana del seu expedient, expressada en escala numèrica, serà l'obtinguda com a mitjana ponderada de les àrees que constitueixen el mòdul, d'acord amb l'establert en l'apartat VI de la Resolució de 15 de juny de 1988 (BOE de l'11.07.88).  
La segona nota mitjana, a efectes de desempat, es calcularà com a nota mitjana aritmètica de les qualificacions de les àrees que conformen el mòdul.  
Sisé  
La nota mitjana de l'expedient de l'alumnat que cursa cicles formatius de grau superior serà la corresponent a la qualificació final del cicle, que es formularà en xifres de l'1 al 10 amb un sol decimal. Aquesta qualificació final s'obtindrà com a mitjana ponderada de les qualificacions obtingudes en els mòduls que componen el cicle.   
La segona nota mitjana, a efectes de desempat, s'obtindrà com a mitjana aritmètica de les qualificacions dels mòduls que constitueixen el cicle.  
Als efectes del càlcul de la nota mitjana no serà computat el mòdul de Formació en Centres de Treball, que es qualificarà en termes d'apte/no apte, ni aquells mòduls que hagueren sigut objecte de convalidació amb la formació professional ocupacional o de correspondència amb la pràctica laboral.  
Seté  
El model dels certificats acadèmics que hauran d'estendre's necessàriament en aquests casos i que seran els únics documents vàlids als efectes de nota mitjana per a l'accés als corresponents ensenyaments universitaris des de la Formació Professional de 2n grau, els Mòduls experimentals de nivell 3, o els cicles formatius de grau superior, figura a l'annex.  
València, 3 de juny de 1996.- El director general d'Ordenació i Innovació Educativa i Política Lingüística: Alejandro BaÑares Vázquez.